Il-Kummissjoni Ewropea adottat Komunikazzjoni dwar il-protezzjoni tal-informazzjoni kunfidenzjali mill-qrati nazzjonali fi proċedimenti għall-infurzar privat tal-liġi tal-kompetizzjoni tal-UE. Din ġiet wara konsultazzjoni pubblika mmirata li l-Kummissjoni kienet nediet fid-29 ta' Lulju 2019 fejn stiednet lill-partijiet ikkonċernati jikkummentaw fuq l-abbozz tal-komunikazzjoni. Matul il-konsultazzjoni pubblika, il-Kummissjoni rċeviet kontribuzzjonijiet minn diversi partijiet ikkonċernati li kkonfermaw il-ħtieġa għal gwida ulterjuri rigward l-iżvelar tal-evidenza. Id-Direttiva dwar id-Danni tal-Antitrust tgħin liċ-ċittadini u lill-kumpaniji jitolbu kumpens għad-danni jekk jisfaw vittmi ta' ksur tar-regoli tal-UE dwar l-antitrust. F'dan ir-rigward, il-qrati nazzjonali x'aktarx li jirċievu talbiet għall-iżvelar ta' evidenza li jkun fiha informazzjoni kunfidenzjali. Id-Direttiva dwar id-Danni tal-Antitrust tobbliga lill-Istati Membri jiżguraw li l-qrati nazzjonali jkollhom is-setgħa jordnaw l-iżvelar ta' din l-evidenza, dment li t-talba ta' kumpens għad-danni tkun plawżibbli, l-evidenza li tintalab tkun rilevanti u t-talba ta' żvelar tkun proporzjonata. Jekk dawn il-kundizzjonijiet jiġu ssodisfati, u l-miżuri għall-protezzjoni tal-informazzjoni kunfidenzjali jkunu fis-seħħ, il-qrati nazzjonali jistgħu jordnaw l-iżvelar tal-evidenza. Fl-istess ħin, skont id-Direttiva dwar id-Danni tal-Antitrust, jeħtieġ li l-Istati Membri jiżguraw li l-qrati nazzjonali jkollhom għad-dispożizzjoni tagħhom miżuri effettivi biex jipproteġu din l-informazzjoni kunfidenzjali. Il-liġijiet nazzjonali jaf ivarjaw ferm fir-rigward tal-aċċess għall-informazzjoni kunfidenzjali u l-protezzjoni tagħha. Huwa importanti ħafna li l-qrati nazzjonali jiksbu bilanċ tajjeb bejn id-dritt ta' min iressaq it-talba għal aċċess għall-informazzjoni rilevanti u d-dritt ta' parti li tipproteġi l-informazzjoni kunfidenzjali. Sabiex tappoġġa lill-qrati nazzjonali f'dan il-kompitu, il-Kummissjoni adottat Komunikazzjoni li għandha l-għan li tipprovdi gwida prattika lill-qrati nazzjonali meta jiġu biex jagħżlu miżuri protettivi effettivi, filwaqt li jitqiesu fost l-oħrajn iċ-ċirkostanzi speċifiċi tal-każ, it-tip ta' informazzjoni li tintalab, il-livell ta' żvelar, il-partijiet u r-relazzjonijiet ikkonċernati, kif ukoll kwalunkwe piż amministrattiv u kost implikat. Il-Komunikazzjoni tippreżenta għadd ta' miżuri (pereż. redazzjonijiet, ċrieki ta' kunfidenzjalità, l-użu ta' esperti, seduti ta' smigħ fil-magħluq) li l-qrati nazzjonali, skont il-qafas proċedurali tagħhom, jistgħu jordnaw biex jipproteġu l-informazzjoni kunfidenzjali fil-kuntest tat-talbiet għall-iżvelar matul il-proċedimenti u wara l-għeluq tagħhom, u tiddeskrivi kif u meta dawn il-miżuri jistgħu jkunu effettivi. Il-Komunikazzjoni ma torbotx lill-qrati nazzjonali, ma timmodifikax ir-regoli proċedurali applikabbli għall-proċedimenti ċivili fl-Istati Membri differenti, u ma twassalx għal bidliet fihom. Il-Komunikazzjoni hija disponibbli bil-lingwi uffiċjali kollha hawnhekk. Kuntest Bejn Lulju u Ottubru 2019, il-Kummissjoni kkonsultat lill-partijiet ikkonċernati rigward l-abbozz tal-Komunikazzjoni. Il-Kummissjoni kkunsidrat bir-reqqa l-input kollu qabel ma adottat il-Komunikazzjoni. Il-ksur tal-liġi tal-kompetizzjoni tal-UE bħall-kartelli jew l-abbużi ta' pożizzjonijiet dominanti fis-suq jikkawżaw ħsara serja ħafna, mhux biss lill-ekonomija kollha kemm hi, iżda wkoll lil ċerti negozji u konsumaturi. Dawn jistgħu jġarrbu danni, pereżempju, minħabba prezzijiet ogħla jew telf ta' profitti dovut għall-esklużjoni minn suq. Dawn il-vittmi huma intitolati jiksbu kumpens għal dawn id-danni. Jistgħu jiksbu dan il-kumpens billi jressqu azzjoni għad-danni quddiem qorti nazzjonali. Id-Direttiva dwar id-Danni tal-Antitrust, li ġiet implimentata mill-Istati Membri kollha, tagħmilha iktar faċli għall-vittmi ta' prattiki li jmorru kontra l-kompetizzjoni biex jiksbu kumpens għad-danni. Iktar informazzjoni dwar l-azzjonijiet għad-danni tal-antitrust hija disponibbli hawnhekk.